# Lluc Salellas i Vilar

Lluc Salellas i Vilar (Girona, 31 de desembre de 1984) és un periodista i politòleg, batlle de Girona des del 17 de juny de 2023.

## Biografia

És fill de Sebastià Salellas i germà de Benet Salellas —ambdós, advocats. És llicenciat en Periodisme i en Ciències Polítiques i de l'Administració, per la Universitat Pompeu Fabra i té estudis sobre nacions i nacionalisme per la Universitat d'Edimburg. Va exercir de cap de premsa de Muriel Casals a Òmnium.
Va ser el cap de llista de la circumscripció de Girona per la Candidatura d'Unitat Popular a les eleccions al Parlament de Catalunya de l'any 2012, any en què aquesta formació política es presentava per primera vegada a unes eleccions al Parlament i assolia tres diputats per la circumscripció de Barcelona però cap per les circumscripcions de Girona, Tarragona i Lleida.
A les eleccions municipals de 2015 va aconseguir ser regidor de la ciutat de Girona com a número dos de la llista de la candidatura CUP-Crida per Girona juntament amb Laia Pèlach com a cap de llista, Ester Costa i Toni Granados.
De 2015 a 2019 va ser regidor de la CUP-Crida per Girona al consistori gironí.
A les eleccions municipals de maig de 2019 va encapçalar la llista de Guanyem Girona, que va assolir la segona posició amb 8.311 vots i 6 regidors: Cristina Andreu, Xevi Montoya, Dolors Serra, Pere Albertí i Laia Pèlach. Del 2019 al 2023 va ser cap de l'oposició i portaveu de Guanyem Girona a l'Ajuntament de Girona.
A les eleccions municipals de 2023 va tornar a encapçalar la llista de Guanyem Girona, i va acabar esdevenint alcalde de Girona, després de pactar amb Junts per Catalunya i Esquerra Republicana. En aquesta ocasió, el partit de Salellas va obtenir 8 regidors i regidores: Cristina Andreu, Amy Sabaly, Sergi Font Domènech, Queralt Vila, Gemma Martínez i Sílvia Aliu.

## Llibres publicats

* El franquisme que no marxa, sobre el franquisme que va sobreviure a la Transició, que també s'ha traduït a l'anglès
* No t'espanti aquest vent, una mirada crítica a la societat des de l'esquerra
* La rebel·lió catalana: cinc veus sobre el procés i el futur d'Europa, amb Pagès Editors
* Sebastià Salellas, advocat i activista, recull d'articles publicats pel seu pare

## Referències

* ↑ Fornells, Mariona Ferrer i. «10 coses que potser no sabies de Lluc Salellas, el nou alcalde de Girona», 17-06-2023. [Consulta: 17 juny 2023].
* ↑ «David Fernàndez, líder de la CUP: "Pensem que la unitat no es fa en cap despatx, la farem al carrer"». 3/24, 25-10-2012.
* ↑ «Laia Pèlach encapçalarà la llista de la CUP amb Lluc Salellas de número 2». Diari de Girona, 23-02-2015.
* ↑ «Ple d'investidura». NadalPibernat. [Consulta: 4 juny 2019].
* ↑ «Regidors a l'Ajuntament de Girona». Ajuntament de Girona.
* ↑ TV3. «Telenotícies - Lluc Salellas, nou alcalde de Girona gràcies a un pacte tripartit independentista», 17-06-2023. [Consulta: 18 juny 2023].
* ↑ «Qui és Lluc Salellas i què pensa Guanyem Girona?». [Consulta: 30 setembre 2024].
* ↑ Salellas i Vilar, Lluc. El franquisme que no marxa. Edicions Saldonar, 2015, p. 128. ISBN 978-84-942896-5-1.
* ↑ «NO T ESPANTI AQUEST VENT: REFLEXIONS PER A UNA ESQUERRA DEL SEGLE XXI | LLUC SALELLAS I VILAR | Comprar libro 9788415307310» (en espanyol europeu), 05-09-2016. [Consulta: 4 juliol 2019].
* ↑ SALELLAS I VILLAR, Lluc. La rebel·lió catalana: cinc veus sobre el procés i el futur d'Europa. Lleida: Pagès Editors, 2017. ISBN 978-84-9975-892-3.
* ↑ «Sebastià Salellas, advocat i activista». [Consulta: 4 juliol 2019].

## Enllaços externs

* Blog personal
* Blog de Guanyem Girona Arxivat 2019-07-04 a Wayback Machine.
* [Es] Crits per Girona (blog conjunt amb Laia Pèlach)